Binnelandse sake: Derduisende leerders steeds sonder ID’sDr. Aaron Motsoaledi (Foto: GCIS) Derduisende leerders in Suid-Afrika het steeds nie identiteitsdokumente (ID’s) nie. Sonder dié dokument kan leerders nie die matriekeksamen aflê nie. Dr. Aaron Motsoaledi, minister van binnelandse sake, het Vrydag gesê sy departement het ŉ verslag van die departement van basiese onderwys ontvang waarin daar aangedui word dat 637 767 leerders in die land in dié stadium nie ID’s het nie. Dié onthulling is gemaak gedurende Motsoaledi se aankondiging oor maatreëls wat gedurende vlak 2 van die afsonderingstydperk by die departement van binnelandse sake sal geld. Volgens Motsoaledi kan diegene wat nog nooit aansoek om ŉ ID-boek of ID-kaart gedoen het nie, gedurende vlak 2 van die afsonderingstydperk vir die eerste keer aansoek om dié dokument doen. Suid-Afrikaners in die buiteland wat dringend moet huiswaarts keer, kan ook nou aansoek doen om ŉ noodpaspoort, het die minister gesê. Ander maatreëls wat gedurende vlak 2 geld, sluit in: Volgens Motsoaledi kan diegene wat voor die instel van die algehele landwye afsondering aansoek gedoen het om ID-kaarte en paspoorte, dié dokumente nou by die onderskeie banke gaan afhaal wat in samewerking met die departement optree. Die dokumente kan egter net op Maandae, Woensdae en Vrydae gedurende die betrokke bank se werksure afgehaal word. Nuwe aansoeke word egter nié gedurende vlak 2 toegelaat nie en die departement se aanlyn portaal bly buite werking. Die minister het vanoggend gesê sy departement het sedert 27 Maart met die instel van die algehele landwye afsondering tot die afgelope Dinsdag reeds 347 787 tydelike ID’s uitgereik waarvan 65 129 reeds verval het. Altesaam 195 474 paspoorte is in dié tydperk uitgereik hoewel dit meestal aan mense uitgereik is wat betrokke is by noodsaaklike dienste gedurende die algehele landwye afsondering. Die departement se immigrasiebeamptes het om die beurt 839 004 mense bygestaan ​​om onder die toelaatbare voorwaardes die land se grense oor te steek. Volgens Motsoaledi is die meeste van hierdie mense buitelandse burgers wat na hul lande teruggekeer het en Suid-Afrikaners wat vanaf die buiteland huiswaarts gekeer het.